După războiul pentru identitate existent între FCSB și CSA Steaua sau între Universitatea Craiova și FCU Craiova, la Dinamo ne confruntăm cu o situație și mai hazlie. Avem trei echipe Dinamo în eșaloane diferite (SuperLiga, Liga 3 și Liga 4), dar la anul ne-am putea trezi cu toate în liga secundă!
Cum e posibil să avem 3 echipe Dinamo în Liga 2 în sezonul viitor? Foarte simplu! Formația din SuperLiga ar putea retrograda din nou, cea din Liga 3 are șanse mari să promoveze, iar clubul lui Nicolae Badea din Liga 4 se gândește să se asocieze cu o altă grupare dintr-un eșalon superior, inclusiv din cel secund.
În aceste condiții, e de înțeles de ce tot mai multe voci cer o unificare a celor trei cluburi, pentru a se da naștere unuia singur, foarte puternic, capabil să se bată din nou pentru supremație în SuperLiga. Lucru pe care l-au cerut și fostele glorii Dănuț Lupu și Cornel Țălnar la FANATIK SUPERLIGA, emisiune transmisă LIVE pe site-ul FANATIK.RO în fiecare luni, marți și vineri, de la ora 10:30.
„Credeți că va muri Dinamo dacă retrogradează? Dănuț Lupu ne povestea că domnul Badea vrea să obțină inclusiv loc de Liga 2 dacă se poate”, a fost întrebat Cornel Țălnar de moderatorul Cristi Coste la FANATIK SUPERLIGA.
„Nu știu ce să zic acum… E păcat că sunt trei Dinamo. Eu spun ca cele trei să facă un singur Dinamo, serios, adevărat, care să ducă mai departe tradiția acestui club”, e răspunsul oferit de cel poreclit „Țânțarul”.
„Cornel, cred că am ajuns într-un moment în care și suporterii ar trebui să mai lase puțin din orgoliile lor. Dacă iubesc această echipă cu adevărat, trebuie să înțeleagă, să se facă un singur Dinamo și nu va conta că-i Badea, că-i Țiriac, că-i nea Mircea… Important e să reușim să facem iar un Dinamo, ca să putem să ne batem la campionat”, l-a completat Dănuț Lupu.
„Și cine să conducă acest Dinamo adevărat?”, a intervenit moderatorul FANATIK SUPERLIGA, emisiune disponibilă și în premieră pe canalul de YouTube Fanatik și pe pagina de Facebook Horia Ivanovici în fiecare luni, marți și vineri, de la ora 17:30.
„Ăia care dau banul, logic! Dar cei care dau banul să-și aducă lângă ei oameni competenți, profesioniști, care se pricep la fenomen. Asta e problema acum… Conduc cei care dau banul, n-avem nimic împotrivă, dar să înțeleagă odată pentru totdeauna că e nevoie de profesioniști.
Eu mă pricep la fotbal, dar dacă mă bag la agricultură sau la medicină habar nu am. Doar ca să mă bag în seamă, să bat cu pumnul în piept că sunt medic bun sau un bun agricultor? Nu! Lăsați oamenii care sunt profesioniști să se implice. Eu sunt convins că dacă vin oameni care au trecut prin focul luptei în fotbal, Dinamo poate să defileze.
Sincer să fiu, acum mi-e frică de Dinamo că nu se salvează. Vă dați seama că toți ne dorim ca Dinamo să fie în prima ligă. Dar ca joc… Pe mine jocul mă neliniștește, nu altceva”, a mai spus Cornel Țălnar la FANATIK SUPERLIGA.